निरन्तर जितमा नेपाल ढुक्क
एसीसी यू–१९ इस्टर्न रिजन प्रतियोगितामा नेपालसँग कुनै विकल्प छैन, जित्नु सिवाय । मलेसियामा भइरहेको यो प्रतियोगिताका सहभागी टोलीभन्दा नेपालको स्तर निकै माथि छ । नेपाललाई कुनै टिमले राम्रो चुनौती दिन सक्छ भने त्यो आयोजक मलेसिया नै हो ।
काठमाडौं — एसीसी यू–१९ इस्टर्न रिजन प्रतियोगितामा नेपालसँग कुनै विकल्प छैन, जित्नु सिवाय । मलेसियामा भइरहेको यो प्रतियोगिताका सहभागी टोलीभन्दा नेपालको स्तर निकै माथि छ । नेपाललाई कुनै टिमले राम्रो चुनौती दिन सक्छ भने त्यो आयोजक मलेसिया नै हो । त्यही मलेसियासँग नेपालले शुक्रबार सेमिफाइनल खेल्दै छ । समूह चरणको अन्तिम खेलमा हङकङसँग ६ विकेटले पराजित भएपछि मलेसियाले नकआउट चरणमा नचाहेको प्रतिद्वन्द्वी सामना गर्न लागेको हो । मलेसियाले हङकङअघि भएका दुई खेलमा म्यानमारलाई ९ विकेट र चीनलाई २ सय २५ रनले हराएको थियो ।म्यानमार र चीन पुरुष क्रिकेटमा सिकारु राष्ट्र हुन् । नेपालले अरु दुई सिकारु राष्ट्र थाइल्यान्ड र भुटानसँग क्रमश: २ सय ५५ रन र ९ विकेटको विजय हात पारेको थियो । त्यसको तुलनामा केही दक्ष मानिएको सिंगापुरलाई नेपाल समूह ‘ए’ को अन्तिम खेलमा ७ विकेटले पराजित गरी सेमिफाइनल खेललाई तयार भएको हो । नेपालले अघिल्लो महिना सिंगापुरमा आईसीसी यू–१९ विश्वकप छनोट एसिया क्षेत्रमा निकै कमजोर प्रदर्शन गरे पनि मलेसियासँगको दुवै खेल जितेको थियो । त्यसपछि मलेसियाले आफ्नै भूमिमा भएको एसियन कप आसियन गेम्सको एकदिवसीयमा स्वर्ण र ट्वान्टी–ट्वान्टीमा रजत पदक जितेको थियो ।यू–१९ का कप्तान वीरनद्वीप सिंह आसियन गेम्समा मलेसियाका प्रमुख खेलाडी थिए । उनी यस प्रतियोगितामा पनि राम्रो फर्ममा छन् । नेपालले मलेसियासँग यू–१९ मा यसअघि खेलेका १३ मध्ये १२ खेल जितेको छ । दशकपछि यू–१९ मा पहिलो उपाधि जित्नेमा ढुक्कजस्तै देखिएको नेपालका लागि विगतको इतिहास हेर्ने हो भने पनि मलेसिया त्यति ठूलो प्रतिद्वन्द्वी होइन ।